Predkladacia správa

Tlačová agentúra Slovenskej republiky – Slovakia je v zmysle § 2 ods. 2 zákona č. 81/1992 Zb. o Česko-slovenskej tlačovej kancelárii Slovenskej republiky príspevkovou organizáciou, ktorá má v rozpočte Slovenskej republiky samostatnú rozpočtovú kapitolu.

Vláda Slovenskej republiky uznesením č. 594 z 27. júna 2001 (Príloha č.1) schválila cenové limity pre nákup motorových vozidiel pre inštitúcie financované zo štátneho rozpočtu. 

Z uvedeného vyplýva, že Tlačová agentúra Slovenskej republiky – Slovakia ako príspevková organizácia napojená na štátny rozpočet SR spadá do skupiny č. 4 - riaditelia rozpočtových organizácií a príspevkových organizácií zriadených zákonom, ministerstvami a ostatnými ústrednými orgánmi štátnej správy a riaditelia fondov - stanovených limitov nákupu osobných motorových vozidiel. Horná hranica cenového limitu v tejto skupine je 0,8 mil. Sk (Príloha č.1).

Na hospodárenie so všetkými prostriedkami príspevkovej organizácie, včítane prostriedkov získaných svojou vlastnou podnikateľskou činnosťou sa vzťahujú ustanovenia zákona č. 303/1995 Z.z. o rozpočtových pravidlách. (Príloha č. 2)

	Návrh na odvolanie Ivana Čeredejeva z funkcie generálneho riaditeľa Tlačovej agentúry Slovenskej republiky – Slovakia predkladám v súlade s § 5 ods. 2 zákona č. 81/1992 Zb. o Česko-slovenskej tlačovej kancelárii Slovenskej republiky. Dôvodmi návrhu sú nehospodárne nakladanie s finančnými prostriedkami organizácie, keď Tlačová agentúra SR – Slovakia v rozpore s uznesením vlády SR č. 594 z 27. 6. 2001 zakúpila dňa 26. 3. 2002 osobné motorové vozidlo BMW 530iA v sume 1 481 989,- Sk (Príloha č.3), a najmä následné krajne nedôstojné vulgárne vyjadrenia (Príloha č. 4) generálneho riaditeľa Ivana Čeredejeva v médiách k predmetnej problematike, nezlučiteľné s postavením riaditeľa zákonom zriadenej príspevkovej organizácie.

Na základe uvedeného odporúčam vláde Slovenskej republiky predložený návrh schváliť.